 बगला अग्गें-अग्गें चलदा रेहा ते फ्ही क्हारें गी आखन लगा-अऊं इस छप्पड़ी च बड़न लगां तुस बी मेरै मगर आओ।  क्हार ते दाजी बी छप्पड़ी च बड़ी गे।  जिसलै उनें पैर धरे तां अंदर के दिखदे जे अंदर रंग-रोगन होआ करदे न ओ बगला नेईं हा ओ ते प्याल पुरी दा राजा इंदर हा ते ओ उंदे राजे कोला केईं गुना बड्डा राजा हा।  क्हार ते दाजी आखन लगे म्हाराज असेंगी घर जान देओ।  उसने उनेंगी केइयें दिनें बाद टोरेआ।  राजा ते रानी मगरा रौंदे रेह् जे स्हाड़ी धी खबरै कुतै मिर्ग मलाहरें खाई छोड़ी, की जे नेईं क्हार पुज्जे ते नां गै दाजी।  अट्ठें ध्याड़ें बाद ओ आए तां राजा ते रानी पुच्छन लगे सुनाओ !  साढ़ी धी दा के हाल ऐ ?  ओ बोल्ले-म्हाराज तुस के ओ ओ बगला थुआड़े कोला केईं गुना बड्डा राजा इंदर हा।  थुआड़ी धी सुर्गै च जाई पुज्जी ऐ।  तुस रत्ती चिंता नेईं करो।  तां राजे ते रानी नै बगले दे बारे च सारा सुनेआ ते दिलै च किश चैन होआ।  इक दिन रानी राजे कन्ने बचारन लगी जे असें अपनी धी बारै लोकें कोला गै सुनेआ ऐ।  म्हाराज तुस आपूं जाओ ते अपनी अक्खीं दिक्खी आओ।  राजा त्यार होई गेआ ते उस्सै छप्पड़ा उप्पर जाई पुज्जा, जित्थें दाजिएं ते क्हारें दस्सेआ हा।  बगला उत्थें गै दिक्खा करदा हा उसने सारें गी दिक्खेआ ते कन्ने-कन्ने लेई गेआ।  जिसलै राजे नै ठाठ-बाठ दिक्खे तां ओ खुश होई गेआ।  फ्ही अपनी धीऊ कोल गेआ तां उसने बी खसमै दी सिफत कीती।  बगले नै उसी अट्ठ ध्याड़े अपने कोल रक्खेआ।  अट्ठें ध्याड़ें बाद आखन लगा आऊं चलेआ घरै गी तां उसदी धीऊ नै उसी रुट्टी पकाई दित्ती ते आखन लगी पिता जी, थुआड़ा रस्ता लम्मा ऐ। 